|  |
| --- |
| **PRAVILNIK**  **O USLOVIMA ZA OBAVLJANJE DEZINFEKCIJE, DEZINSEKCIJE I DERATIZACIJE**  *("Sl. glasnik RS", br. 3/2017)* |

**1. Predmet Pravilnika**

**Član 1**

Ovim pravilnikom propisuju se bliži uslovi za sprovođenje dezinfekcije, dezinsekcije i deratizacije, kao i uslovi u pogledu stručne spreme radnika, tehničke opremljenosti, prostorija i drugih uslova, koje treba da ispunjavaju zdravstvene ustanove, pravna lica i preduzetnici.

**2. Prostor**

**Član 2**

Za obavljanje poslova dezinfekcije, dezinsekcije i deratizacije moraju biti obezbeđene sledeće prostorije:

1) jedna radna prostorija površine 12 m2;

2) jedna prostorija za smeštaj opreme površine 15 m2;

3) jedna prostorija za smeštaj biocidnih proizvoda površine 9 m2;

4) radna prostorija za pripremu materijala površine 9 m2;

5) garderoba za zaposlene, podeljena na muški i ženski deo sa sanitarnim čvorom i tuš kabinom.

Za smeštaj i čuvanje biocidnih proizvoda i drugih sredstava za dezinfekciju, dezinsekciju i deratizaciju moraju se obezbediti uslovi, u skladu sa zakonom.

**3. Kadar**

**Član 3**

Za obavljanje poslova dezinfekcije, dezinsekcije i deratizacije zdravstvene ustanove, druga pravna lica i preduzetnici moraju imati sledeće kadrove:

1) najmanje jednog doktora medicine specijalistu epidemiologije ili doktora medicine specijalistu higijene;

2) najmanje jednog strukovnog sanitarno-ekološkog inženjera ili višeg sanitarnog tehničara i najmanje jednog sanitarno-ekološkog tehničara.

Lica iz stava 1. ovog člana dužna su da u obavljanju poslova dezinfekcije, dezinsekcije i deratizacije poštuju sve zaštitne mere za bezbednost ljudi i životinja i životne sredine, u skladu sa uputstvom za upotrebu i informacijama iz bezbednosnog lista proizvoda, u skladu sa zakonom.

**4. Oprema i zaštitna sredstva**

**Član 4**

Za obavljanje poslova dezinfekcije, dezinsekcije i deratizacije zdravstvene ustanove, druga pravna lica i preduzetnici iz člana 1. ovog pravilnika moraju imati sledeće:

1) opremu za dezinfekciju:

(1) ručne prskalice 5-10 l za svakog izvođača;

(2) leđne motorne prskalice (sa dodatkom za distribuciju granula) za svakog izvođača;

(3) električne prenosne (5l) ULV generatore aerosola za svakog izvođača;

(4) ULV generator aerosola - 2 komada;

(5) komparator za određivanje rezidualnog hlora;

(6) plastične menzure za razmeravanje i pripremu radnih rastvora za svakog izvođača;

2) opremu za dezinsekciju:

(1) ručne prskalice 5-10 l za svakog izvođača;

(2) leđne motorne prskalice (sa dodatkom za distribuciju granula) za svakog izvođača;

(3) električne prenosne (5l) ULV generatore aerosola za svakog izvođača;

(4) ULV generator aerosola - 2 komada;

(5) dimni generator insekticida - 2 komada;

(6) plastične menzure za razmeravanje i pripremu radnih rastvora za svakog izvođača;

(7) aparat za primenu praškastih i granulastih formulacija biocidnih proizvoda;

3) opremu za deratizaciju:

(1) posude za pripremu mamaca;

(2) vaga za razmeravanje rodenticida i komponenata mamaca;

(3) oprema za nanošenje i postavljanje mamaca;

(4) frižider za čuvanje animalnih (životinjskih) komponenata;

(5) mešalica i posude za pripremu rodenticidnih mamaca;

4) prevozno sredstvo:

(1) obeleženo namensko prevozno sredstvo sa odvojenim prostorom za prevoz biocidnih proizvoda i opreme;

5) zaštitna sredstva:

(1) zaštitna odela, kape i zaštitne naočare za svakog izvođača;

(2) zaštitne respiratorne maske za jednokratnu upotrebu za svakog izvođača;

(3) zaštitne respiratorne maske za višekratnu upotrebu sa odgovarajućim potrošnim filterima;

(4) gumene rukavice i gumene čizme za svakog izvođača;

(5) aparat za detekciju prisustva gasova sa odgovarajućim indikator cevčicama;

(6) priručna apoteka sa antidotima.

**5. Biocidni proizvodi koji se koriste za dezinfekciju, dezinsekciju i deratizaciju**

**Član 5**

Za obavljanje dezinfekcije, dezinsekcije i deratizacije mogu se upotrebljavati samo biocidni proizvodi, u skladu sa propisom kojim je uređen promet biocidnih proizvoda.

Efikasnost sprovedenih mera dezinfekcije, dezinsekcije i deratizacije utvrđuje ovlašćena zdravstvena ustanova, u skladu sa zakonom.

**Član 6**

Za obavljanje dezinfekcije u objektima u kojima borave ljudi mogu se upotrebiti samo hemijska sredstva koja nisu štetna po zdravlje.

Za obavljanje dezinfekcije moraju se koristiti sredstva kojima se postiže maksimalno uništenje uzročnika zaraznih bolesti, s tim da se ne oštećuje materijal koji se podvrgava dezinfekciji.

**Član 7**

Za obavljanje dezinsekcije u objektima u kojima borave ljudi mogu se upotrebiti samo sredstva koja nisu štetna po zdravlje.

Za obavljanje dezinsekcije moraju se koristiti sredstva koja efikasno deluju na grupu insekata koji se uništavaju.

**Član 8**

Za obavljanje deratizacije moraju se koristiti hemijska sredstva kojima se postiže maksimalno uništavanje glodara.

**6. Ostali uslovi za obavljanje dezinfekcije, dezinsekcije i deratizacije**

**Član 9**

Pre obavljanja dezinsekcije i deratizacije na javnim površinama mora se izvršiti obaveštavanje građana sredstvima javnog informisanja.

Obaveštenje se mora istaći i na prilazima javnim površinama (skverovi, parkovi, park šume itd.).

Obaveštenje mora da sadrži i mere koje su građani dužni da sprovode kao i najneophodnije mere u slučaju trovanja ljudi ili domaćih životinja.

Obaveštavanje građana vrše zdravstvena ustanova, druga pravna lica i preduzetnici koji izvode dezinsekciju i deratizaciju.

**Član 10**

Pri obavljanju dezinfekcije i dezinsekcije, u objektima gde se nalazi hrana, ona se mora prethodno zaštititi od mogućeg zagađivanja.

Pri obavljanju deratizacije u objektima u kojima borave ljudi i u objektima gde se skladišti hrana, mora se vidno označiti svako mesto gde su postavljena sredstva za deratizaciju, a hrana se mora zaštititi od mogućeg zagađivanja.

**Član 11**

Zdravstvene ustanove, druga pravna lica i preduzetnici iz člana 1. ovog pravilnika koji su vršili deratizaciju moraju ukloniti i na neškodljiv način uništiti ostatke upotrebljenog sredstva i uginule glodare kako bi se sprečilo zagađivanje životne sredine (voda, zemlja) i trovanje ljudi i životinja.

**Član 12**

Svaka ekipa koja izvodi dezinfekciju, dezinsekciju i deratizaciju, mora da ima priručnu apoteku sa antidotima, zavisno od toga kojim sredstvima se vrši dezinfekcija, dezinsekcija ili deratizacija, a pri radu sa fumigantima, obavezno je i prisustvo lekara.

**Član 13**

Lica koja rade na poslovima dezinfekcije, dezinsekcije i deratizacije sredstvima na bazi karbamata, organofosfornih ili organohlornih jedinjenja, sa cinkfosfidom i kumarinskim preparatima, podležu zdravstvenoj kontroli po propisima o postupku vršenja prethodnih i periodičnih pregleda radnika.

**7. Utvrđivanje propisanih uslova za dezinfekciju, dezinsekciju i deratizaciju**

**Član 14**

Utvrđivanje propisanih uslova za obavljanje poslova dezinfekcije, dezinsekcije i deratizacije pravnih lica i preduzetnika pokreće se podnošenjem zahteva ministarstvu zdravlja.

Uz zahtev iz stava 1. ovog člana podnosi se dokumentacija o ispunjenosti propisanih uslova u pogledu uslovi u pogledu stručne spreme radnika, tehničke opremljenosti, prostorija i drugih uslova, koje treba da ispunjavaju zdravstvene ustanove, pravna lica i preduzetnici, kao i dokaz o uplati administrativne takse za obavljanje poslova dezinfekcije, dezinsekcije i deratizacije.

**8. Prelazne i završne odredbe**

**Član 15**

Pravna lica i preduzetnici kojima su do dana stupanja na snagu ovog pravilnika izdata rešenja o ispunjenosti uslova za obavljanje dezinfekcije, dezinsekcije i deratizacije, uskladiće svoje poslovanje sa odredbama ovog pravilnika u roku od dve godine.

**Član 16**

Stupanjem na snagu ovog pravilnika prestaje da važi Pravilnik o uslovima za vršenje dezinfekcije, dezinsekcije i deratizacije ("Službeni glasnik SRS", broj 52/82).

**Član 17**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".